b'\n_START_ARTICLE_\nJosip Zidan\xc5\xa1ek (duhovnik)\n_START_SECTION_\n\xc5\xbdivljenje in delo\n_START_PARAGRAPH_\nPo ljudski \xc5\xa1oli v rojstnem kraju in Celju je tu obiskoval gimnnazijo (1870-1878), nato odslu\xc5\xbeil voja\xc5\xa1\xc4\x8dino, se 1878 udele\xc5\xbeil avstro-ogrske zasedbe BiH in bil odlikovan. V letih 1879\xe2\x80\x931884 je v Mariboru \xc5\xa1tudiral bogoslovje in bil 1883 posve\xc4\x8den. Eno leto je bil kaplan v Slovenski Bistrici, od 1883\xe2\x80\x931889 \xc5\xa1kofijski tajnik v Mariboru, 1889 za\xc4\x8dasni profesor biblicistike, po opravljenem izpitu 1890 pa do upokojitve 1929 redni profesor Nove zaveze v mariborskem semeni\xc5\xa1\xc4\x8du. V letih 1889\xe2\x80\x931902 je bil podravnatelj in 1902\xe2\x80\x931923 ravnatelj dija\xc5\xa1kega semeni\xc5\xa1\xc4\x8da v Mariboru.  Samonikli in tvorni Zidan\xc5\xa1ek je bil markantna, splo\xc5\xa1no znana mariborska osebnost. V letih 1893\xe2\x80\x931904 je bil odbornik Katoli\xc5\xa1kega tiskarskega dru\xc5\xa1tva. \xc5\xa0tudijski knji\xc5\xbenici je poklonil nad 400 svojih knjig. Kot bogoslovec se je udele\xc5\xbeil avstrijske zasedbe Bosne. Pokopan je bil 1. julija 1930 na mestnem pokopali\xc5\xa1\xc4\x8du na Pobre\xc5\xbeju. _NEWLINE_Kot biblicist je \xc5\xbeelel spoznati Palestino, 1898 je skupinsko romal v te kraje; popotne vtise je opisal v knjigi Prvo splo\xc5\xa1no avstrijsko jubilejno romanje v sveto de\xc5\xbeelo (1899, samozalo\xc5\xbeba). Vse \xc5\xbeivljenje je predaval in pripovedoval o tem romanju (tudi o sre\xc4\x8danju s K. Mayem)._NEWLINE_Sprva je napisal dalj\xc5\xa1o razpravo Drugi list sv. apostola Pavla do Korin\xc4\x8danov. Objavljal je ocene in poro\xc4\x8dila o raznih svetopisemskih prevodih in razlagah. Kon\xc4\x8dno se je sam lotil prevajanja. Na podlagi latinskega in gr\xc5\xa1kega teksta, ki ga je primerjal z dotedanjimi slovenskimi prevodi (svetovalca Franc Jerov\xc5\xa1ek in Josip Tomin\xc5\xa1ek), je prevedel in priredil Novi zakon, I. del: Sv. evang. in Dejanje apostolov (1918); II. del, pripravljen za natis, je ostal v rokopisu.'